Valtiovarainministeriö
Vero-osasto
Tuula Karjalainen
PL 28
00023 Valtioneuvosto

Lausuntopyyntönne

Romualan käännettyä verovelvollisuutta koskevasta selvityksestä
Valtiovarainministeriö on 10.12.2014 pyytänyt Suomen Kuntaliitolta lausuntoa selvityksestä käännetyn arvonlisäverovelvollisuuden käyttöönotosta romualalla.
Selvityksessä on viitattu Verohallinnon tekemään ilmiöselvitykseen 16/2013 romualasta. Selvityksen perusteella erityisesti metalliromukauppaan liittyy harmaan talouden ilmiöitä. 
Lähtökohtaisesti toimet, joilla harmaata taloutta saadaan tehokkaasti torjuttua, ovat kannatettavia. Selvityksissä esitetyt luvut harmaan talouden esiintyvyydestä romualalla oikeuttavat nykyistä laajempien harmaan talouden vastaisten toimien käyttöönoton alalla. Harmaan talouden vastaisien toimien tulee kuitenkin olla oikeassa suhteessa niillä saavutettuun hyötyyn nähden. Rakennusalan käännetyn arvonlisäverovelvollisuuden ulottaminen ostajina myös kuntiin on aiheuttanut huomattavaa lisätyötä kunnissa, vaikka kunnat pyrkivät hoitamaan ilmoitus- ja maksuvelvollisuutensa verohallinnon suuntaan moitteettomasti.
Selvityksessä on esitetty kahta vaihtoehtoista tapaa käännetyn arvonlisäverovelvollisuuden soveltamisalan määrittelyyn. Laajan soveltamisalan vaihtoehdossa menettelyä sovellettaisiin laajasti metalliromujen ja -jätteiden luovutuksiin. Täten sääntely kohdistuisi myös toimijoihin, jotka eivät varsinaisesti toimi romualalla, vaan myyvät romun kerääjille metalliromua satunnaisesti. 
Rajatun soveltamisalan vaihtoehto, eli soveltaminen myyntitarkoituksessa hankitun romun myyntiin, on tarkemmin kohdennettu toimenpide ja sen aiheuttama hallinnollinen taakka saavutettuun hyötyyn nähden helpommin perusteltavissa. Selvityksessä ei ole kovin kattavasti selvitetty sitä, miten laajemman ja rajatumman vaihtoehdon on arvioitu vaikuttavan harmaan talouden torjunnan kannalta. Jos rajatumman vaihtoehdon käyttöönotto tuo vastaavat tai lähes vastaavat hyödyt kuin laajan soveltamisalan käyttöönotto, niin tarkemmin kohdennetun rajatun soveltamisalan käyttöönotto on perusteltavissa. Jos tavoiteltuja hyötyjä ei selvitysten perusteella saavuteta rajoitetumman soveltamisalalla, niin laajemman soveltamisalan käyttöönotto voi olla perusteltua. Tarpeetonta hallinnollisen taakan lisäämistä esimerkiksi metallijätettä satunnaisesti myyville tahoille ei ole syytä toteuttaa ilman perusteltua hyötyä.
Kuntaliitto tukee harmaan talouden vastaisia toimia. Harmaan talouden torjuntaa on syytä tehostaa myös romualalle. Harmaan talouden vastaisia toimenpiteitä valmisteltaessa tulee kuitenkin huomioida se, että toimenpiteet ovat oikeassa suhteessa niillä saavutettuun hyötyyn nähden.
Muilta osin Kuntaliitolla ei ole esitykseen huomautettavaa.
SUOMEN KUNTALIITTO

Jukka Hakola
Veroasiantuntija